'શાલુદીદીએ ફોન કરેલો.' ત્રણેય ભાઇઓ સામે જોઇને અલકાએ માહિતી આપી. 'એમને પપ્પાનું કંઇક એવું કામ હતું કે જે તમારા ત્રણેયથી ના થઇ શકે. એમને મેં કહ્યું કે પપ્પા તો હરિદ્વાર ગયા છે, બાર- તેર દિવસ પછી આવશે. એ સાંભળીને એ ચિડાઇ ગયા. કહે કે પપ્પા આ રીતે આટલે દૂર પ્રવાસમાં જાય તો મને જાણ પણ ના કરાય? પછી બળાપો કાઢ્યો કે હવે મમ્મી નથી એટલે તમને કોઇને મારી કંઇ પડી નથી.' ખાલી ગ્લાસ ટિપોઇ પરથી ઉઠાવીને એણે કાશીબાના હાથમાં આપ્યો અને ફરીથી ત્રણેય ભાઇઓ સામે જોયું. 'શાલુદીદી જે બોલતા હતા એના રણકા ઉપરથી એવું લાગતું હતું કે પપ્પાને મળીને એમને કંઇક ફરિયાદ કરવી છે તમારા વિરૂદ્ધ!'